CELEX: 62019TN0657
Language: sk
Date: 2019-09-28 00:00:00
Title: Vec T-657/19: Žaloba podaná 28. septembra 2019 – Feralpi/Komisia

25.11.2019   
            
            
               SK
            
            
               Úradný vestník Európskej únie
            
            
               C 399/89
            
         
      Žaloba podaná 28. septembra 2019 – Feralpi/Komisia
      (Vec T-657/19)
      (2019/C 399/108)
      Jazyk konania: taliančina
      
         Účastníci konania
      
      
         Žalobkyňa: Feralpi Holding SpA (Brescia, Taliansko) (v zastúpení: G. Roberti a I. Perego, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil v celom rozsahu, alebo čiastočne rozhodnutie Komisie v rozsahu, v akom sa týka žalobkyne, alebo
               
            
                  —
               
               
                  zrušil alebo aspoň znížil výšku pokuty uloženej žalobkyni v tomto rozhodnutí,
               
            
                  —
               
               
                  prípadne vyhlásil za neplatný alebo neuplatniteľný článok 25 ods. 3 až 6 nariadenia (ES) č. 1/2003,
               
            
                  —
               
               
                  uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Žaloba podaná proti rozhodnutiu Komisie C(2019) 4969 zo 4. júla 2019 final o porušení článku 65 Zmluvy o ESUO (AT 37956 – Výstuže do betónu) oznámenému 18. júla 2019.
      Na podporu svojej žaloby žalobkyňa uvádza sedem žalobných dôvodov.
      
                  1.
               
               
                  Prvý žalobný dôvod: Komisia porušila článok 50 Charty základných práv Európskej únie (ďalej len „Charta“).
               
            
                  2.
               
               
                  Druhý žalobný dôvod: Komisia porušila články 41, 47 a 51 Charty a článok 6 Európskeho dohovoru o ochrane ľudských práv a základných slobôd (ďalej len „EDĽP“), ako aj povinnosť odôvodnenia tým, že nezohľadnila neprimeranú dĺžku konania pred tým, než po tretíkrát prijala to isté rozhodnutie ukladajúce pokutu.
               
            
                  3.
               
               
                  Tretí žalobný dôvod: Komisia porušila články 41, 47 a 50 Charty a článok 6 EDĽP, ako aj povinnosť odôvodnenia tým, že ak by bola zohľadnila dĺžku konania a jeho osobitosti, nebola by prijala tretíkrát rozhodnutie ukladajúce pokutu.
               
            
                  4.
               
               
                  Štvrtý žalobný dôvod: Komisia porušila články 41 a 47 Charty a článok 6 EDĽP, ako aj zásadu proporcionality a povinnosť uviesť odôvodnenie tým, že pri výkone svojej diskrečnej právomoci znovu prijať rozhodnutie nevykonala správne vyváženie záujmov.
               
            
                  5.
               
               
                  Piaty žalobný dôvod: Komisia porušila článok 41 Charty, zásadu práva na obhajobu, ako aj článok 14 a článok 27 ods. 1 nariadenia Rady (ES) č. 1/2003 zo 16. decembra 2012 o vykonávaní pravidiel hospodárskej súťaže stanovených v článkoch 81 a 82 Zmluvy, rovnako ako porušila články 11, 12 a 14 nariadenia (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES tým, že vypočutie v priebehu konania nemohlo napraviť protiprávnosť, ktorú Súdny dvor konštatoval v rozsudku z 21. septembra 2017, Feralpi/Komisia (C-85/15 P, EU:C:2017:709).
               
            
                  6.
               
               
                  Šiesty žalobný dôvod: Komisia porušila článok 65 Zmluvy o ESUO a zásadu prezumpcie neviny tým, že nedodržala zásady týkajúce sa dôkazného bremena na určenie toho, že žalobkyňa sa zúčastnila na karteli v období 1989 – 1995.
               
            
                  7.
               
               
                  Siedmy žalobný dôvod: Komisia porušila článok 65 Zmluvy o ESUO tým, že sa domnievala, že zistila existenciu komplexného, jednotného a trvajúceho kartelu, ktorý trval, pokiaľ ide o žalobkyňu, od roku 1989 do roku 2000.